হাওড়া জেলার ইতিহাস
বিংশ শতাব্দীর পূর্বে পৃথক জেলা হিসেবে হাওড়ার কোনো অস্তিত্ব ছিল না। ১৭৬০ সালে এই অঞ্চলটি বর্ধমানের অন্তর্গত হয়। ১৭৬৫ সালে ইস্ট ইন্ডিয়া কোম্পানি বাংলা-বিহার-উড়িষ্যার দেওয়ানি লাভের পর হাওড়া ব্রিটিশদের অধিকারভুক্ত হয়। ১৭৯৫ সালে বর্ধমান জেলা থেকে হুগলি জেলাকে পৃথক করা হয়। হাওড়া জেলা সেই সময় হুগলি জেলার অন্তর্গত ছিল। ১৯১৭-১৮ সালে ফৌজদারি বিচারের ক্ষেত্রে হাওড়া জেলা হুগলি জেলা থেকে পৃথক ছিল। অবশ্য রাজস্ব ও দেওয়ানি বিচারের ক্ষেত্রে সেই সময়ও এই জেলা হুগলি জেলারই অন্তর্গত ছিল। ১৯৩৮ সালের ১ জানুয়ারি হাওড়া জেলা একটি পূর্ণাঙ্গ স্বতন্ত্র জেলার মর্যাদা পায়। স্বাধীনতার পরও হাওড়া জেলা বর্ধমান বিভাগের অন্তর্গত ছিল। ১৯৬৩ সালে এই জেলা প্রেসিডেন্সি বিভাগের অন্তর্ভুক্ত হয়। ১৯৬৫ সালের ২৪ জুলাই হাওড়া শহর কলকাতার ন্যায় হাওড়া পৌরসংস্থা বা মিউনিসিপ্যাল কর্পোরেশনের মর্যাদা পায়।
হাওড়া জেলা
ভারতের অন্যতম প্রধান রেল স্টেশন তথা পূর্ব ও দক্ষিণ পূর্ব রেলের প্রান্তিক স্টেশন হাওড়া এই জেলায় অবস্থিত। ১৮৫৪ সালে নির্মিত এই স্টেশন শুধু পশ্চিমবঙ্গের সঙ্গেই নয়, সমগ্র ভারতের সঙ্গে কলকাতা শহরের যোগাযোগ রক্ষা করছে। সম্প্রতি কলকাতার সঙ্গে এই স্টেশনকে মেট্রো রেলপথে সংযুক্ত করার পরিকল্পনা গৃহীত হয়েছে। হাওড়ার অন্যতম গুরুত্বপূর্ণ একটি স্টেশন হল শালিমার। এই স্টেশন থেকে মূলত পণ্যচলাচল হলেও কিছু যাত্রীবাহী ট্রেন এখান থেকে ছাড়ে।